ได้ดูรายการทีวีเห็นร้านนี้ออกหลายรายการจนกระตุ้นต่อมอยากอาหาร มีโอกาสดีเลยแวะมาชิมร้านจ่ายัณ เมนูร้านนี้เยอะจริงๆ เลือกไม่ถูก ล้วนแต่น่าลองลิ้มชิมรสทั้งนั้น 
เมนูที่สั่งมีฉู่ฉี่ปลาสายยู เพิ่งเคยทานเป็นครั้งแรกสำหรับปลาสายยู ปลาไม่คาว เนื้อหวาน นำมาฉู่ฉี่ได้รสหวานมัน เค็ม อร่อยดีค่ะ 
เมนูทอดมันปลากราย ทอดมันชิ้นใหญ่ เนื้อเหนียว แน่น หนึบ เต็มคำ รสเค็มๆ เผ็ดนิดๆ ทานกับน้ำจิ้ม ที่แปลกร้านนี้ใส่เครื่องเคียงมาให้เป็นไชวโป๊วหวาน เคี้ยวกรุบๆ หวานๆ 
เมนูหลนร้านนี้ก็ขึ้นชื่อ สั่งหลนปู เค้าใส่เนื้อปูมาในหลนด้วย เสิร์ฟพร้อมผักหลายชนิด หลนออกหวาน มัน เค็ม แต่หลายๆ คนลงมติว่าหวานไปหน่อย
ต่อด้วยกุ้งผัดผงกะหรี่ กุ้งแม่น้ำตัวใหญ่ เนื้อหวาน ผัดกับเครื่องกะหรี่ เข้มข้น หวาน มัน หอม 
มาซดน้ำแกงกันบ้างกับต้มโคล้งปลากระทิง ปลากระทิงเนื้อปลานุ่ม ไม่คาว ต้มโคล้งรสออกเปรี้ยวนำ เผ็ดปานกลาง มีเห็ดฟางใส่มาด้วย ซดลื่นคอ
อีกหนึ่งเมนูแนะนำ ปลาซิวทอดกรอบ ปลาทอดกรอบมาก มันๆ เค็มๆ สร้างแคลเซียม เสิร์ฟมากับไชวโป๊วหวาน และผักกาดดอง แปลกดี
ยำหน่อกะลา ทางร้านนำหน่อกะลาหั่นเป็นท่อนๆ มายำกับกุ้ง ปลาหมึก รสเปรี้ยว หวาน ไม่เผ็ด ได้ความกรุบกรอบของหน่อกะลาอร่อยได้สุขภาพ
ยำปลาคัง ร้านนี้เค้าเน้นจานปลามีปลาหลากหลายให้ได้ชิม ปลาคังเนื้อแน่น มายำกับเครื่องสมุนไพร รสไม่จัดมาก ไม่ต้องกลัวเผ็ด
ตบท้ายของหวานอย่างขนมปังเย็นที่รูปทรงเป็นภูเขาสีสวย เด็กๆ ชอบแน่นอน หวาน เย็น ชื่นใจ 
สรุป ร้านครัวจ่ายัณ อาหารได้ไว แม้จะคนเยอะ พนักงานเยอะดี จ่ายัณออกมาขอบคุณตอนกลับด้วย อาหารมีให้เลือกเยอะ โดยรวมอร่อย การเดินทางมาที่ร้านสามารถเข้าซอยข้างเมเจอร์ปากเกร็ด ตรงเข้ามาจนเกือบถึงวัดกลางเกร็ด จะมีที่จอดรถร้านจ่ายัณอยู่ติดกับวัด พอจอดรถเดินตรงขึ้นมาอีกหน่อย ร้านจะอยู่ในซอยสุดซอยติดริมแม่น้ำ